初見牡丹與諸季申伯小酌
作者：李綱
朝代：宋

paragraphs: 牡丹家中州，尤者西邑洛。
姚黄妃魏紫，餘品皆落寞。
南方瘴癘地，寒暑互參錯。
浪蘂與浮花，未春先已作。
安能萃和氣，孕此木芍藥。
今朝眼忽開，數朵到書閣。
郁然蘭蕙芬，爛若雲霞爍。
雖非千葉繁，香色亦不惡。
花王苗裔遠，氣格尚宏廓。
羣芳類凡禽，累百慚一鶚。
把酒共對之，寄意良匪薄。
無辭倒金樽，坐使花空落。